TKN คาดรายได้ปีนี้ 5.3 พันลบ. ปรับแผนรุกตลาดออนไลน์ช่วง “โควิด”
TKN คาดรายได้ปีนี้ 5.3 พันลบ. ปรับแผนรุกตลาดออนไลน์ช่วง "โควิด"
TKN คาดรายได้ปีนี้ 5.3 พันลบ. ปรับแผนรุกตลาดออนไลน์ช่วง "โควิด"
16 เม.ย. 2563

นายคู่สูรย์ รัตนะพร  ประธานเจ้าหน้าที่กลุ่มการเงิน บริษัท เถ้าแก่น้อย ฟู๊ดแอนด์มาร์เก็ตติ้ง จำกัด(มหาชน) TKN เปิดเผยว่า บริษัทยังคงเป้าหมายรายได้ปีนี้ไว้ที่ใกล้เคียงกับปีก่อนที่ราว 5,300 ล้านบาท โดยยอมรับว่าได้รับผลกระทบจากการแพร่ระบาดของเชื้อไวรัสโควิด-19 ตั้งแต่ช่วงต้นปีที่ผ่านมา
อย่างไรก็ตามปกติแล้วผลประกอบการในช่วงครึ่งปีแรกเป็นช่วงโลว์ซีซั่นอยู่แล้ว หากสถานการณ์การแพร่ระบาดในประเทศไทยจบลงอย่างที่คาดการณ์ไว้ในช่วงไตรมาส 2/63 ก็จะไม่กระทบกับเป้าหมายที่วางไว้
ขณะที่ปัจจุบันบริษัทได้ปรับกลยุทธ์ใหม่ให้เข้ากับสถานการณ์ โดยเน้นรุกตลาด Online มากขึ้น รวมไปถึงการเร่งเปิดตัวสินค้าใหม่ให้เร็วกว่าเดิม เพื่อกระตุ้นยอดขายเพิ่มเติม ซึ่งยังคงเน้นเพิ่มสินค้ามาร์จิ้นสูง อาทิ ผลิตภัณฑ์ Supper Snack โดยจะเน้น 3 ด้าน คือ Plant Snack , Protein Snack และ Premium Snack
สำหรับตลาดในประเทศจีนที่เป็นสัดส่วนรายได้อยู่ 40% ของรายได้รวม ปัจจุบันเริ่มฟื้นตัวได้อย่างต่อเนื่อง หลังจากที่สถานการณ์การแพร่ระบาดของเชื้อไวรัสโควิด-19 คลี่คลายไปในทิศทางที่ดีขึ้น ส่งผลให้ห้างสรรพสินค้าต่าง ๆ กลับมาเปิดให้บริการ การขนส่งสินค้ากลับมาใกล้กับช่วงปกติแล้ว
ส่วนแผนการควบรวมโรงงานทั้ง 2 แห่งเข้าด้วยกันโดยการย้ายเครื่องจักรการผลิตจากโรงงานนพวงศ์ ปทุมธานี ไปไว้ในพื้นที่โรงงานโรจนะ จะช่วยให้สามารถลดต้นทุนการผลิตได้อย่างมีนัยสำคัญ ขณะที่กำลังการผลิตจะลดลงอยู่ที่ 7,000-6,000 ตันต่อปี จากเดิมอยู่ที่ 8,250 ตันต่อปีนั้น ขณะนี้ยังอยู่ระหว่างการศึกษา ซึ่งคาดว่าจะได้ข้อสรุปภายในช่วงไตรมาส 3/63 นี้ โดยการควบรวมโรงงานทั้ง 2 แห่งเพื่อที่จะช่วยให้บริษัทสามารถบริหารจัดการต้นทุนการผลิตได้ดียิ่งขึ้น